In nomine sancte et individue Trinitatis. Ego Agnes, comitissa Nivernensis, notum fieri volo tam futuris quam presentibus, quod cum karissima mater mea Mathildis comitissa Tornodori, medietatem domus quam emit ab Hugone de Barris, pro remedio anime sue et pro faciendo anniversario Guidonis comitis bone memorie patris mei et suo, ecclesie et canonicis B. Stephani dedisset, et aliam medietatem ecclesiis S. Germani et S. Mariani, saniori postmodum usa consilio, quod pro faciendis duobus anniversariis parum videbatur donasse ecclesie B. Stephani, presertim cum domus illa communi incendio combusta fuisset, nec sine sumptuoso labore posset refici, totum illam domum cum cellario concessit, laudantibus fratribus prenominatarum ecclesiarum, et partes suas omnino quittantibus, ita quod medietas redditus qui proveniet de quinque operatoriis et cellario ipsius domus in anniversario Guidonis comitis patris mei, alia medietas in anniversario prefate matris mee dividetur canonicis qui servitio intererunt, et ceteris clericis, prout mos est in illa ecclesia dividere. Ut autem hoc pie devotionis donum stabile foret et ratum, P. karissimus vir meus, antequam Jherosolymam iret, et ego laudavimus et sigillis nostris confirmavimus. Insuper ut redditus perpetui manerent, et augeri potius possent quas minui, omnes illos qui quinque operatoria et cellarium sepedicte domus conduxerint, ab exercitu et chevalchia et excubatione, scilicet a custodia ville de nocte, que vulgo cerchia dicitur, quittavimus et frangivimus, et eos ab his tribus servitiis immunes et quietos peremtiter fore concessimus. Hanc vero ultimam donationis mutationem, et totius domus, sicut supra scriptum est, ecclesie B. Stephania matre mea factam donationem cum pretaxata hospitum franchisia et libertate, ego Agnes comitissa Nivernensis iterum laudo, et presenti pagina sigillo meo roborata confirmo. Debet autem sepe nominata domus xij denarios de censu. Prioris donationis et confirmationis testes sunt Droco de Melloto, Lethericus Baledart, Milo Bornus, Petrus Choselli, Petrus de Corcon, Regnaudus clericus comitisse Tornodori, Gaufridus capellanus P. comitis, et plures alii. Hujus autem secunde confirmationis testes sunt eadem mater mea, idem Petrus de Corcon, idem Milo Bornus, magister Zacharias notarius meus. Data apud castrum Malliacum, anno Domini millesimo centesimo nonagesimo primo, regnante Philippo rege Francorum, Hugone vero episcopo presidente sedi ecclesie Autissiodorensis.